Studie wys talle steenkoolmyne in Mpumalanga oortree glo waterregulasies | Maroela Media
Foto ter illustrasie. (Foto: Wilhei/Pixabay.com)
ŉ Studie deur ŉ omgewingsgroep wys verskeie steenkoolmyne in Mpumalanga voldoen nie aan die voorwaardes van hulle waterlisensies nie.
Die studie deur die Sentrum vir Omgewingsregte (CER) is Woensdag vrygestel. Dit is opgestel ná ŉ ondersoek na voldoening by agt groot myne in die provinsie.
“Dit skets ŉ prentjie van ŉ wanfunksionele nasionale departement wat nie sy plig om waterhulpbronne te beskerm, kan nakom nie,” het CER in ŉ verklaring gesê.
Die CER het gesê die gebrek aan voldoening duur voort “ten spyte van die feit dat die boonste Olifantsopvangsgebied, waar die agt steenkoolmyne geleë is, deur die departement uitgewys is as ŉ gebied wat onder die meeste druk is wat betref watergehalte en -hoeveelheid”.
Ses van die mynmaatskappye gebruik gesamentlik agt miljoen kubieke meter water per jaar.
Die CER-verslag sê steenkoolmyne is besonder skadelik vir waterhulpbronne weens die dreinering van mynsuur wat oppervlak- en grondwater met suur, metale en sout besoedel.
Die boonte Olifantsopvangsgebied bestaan uit verskeie aktiewe én verlate steenkoolmyne, steenkoolkragsentrales en suurwaterstortingsterreine, wat bydra tot die afname in die watergehalte in die opvangsgebied.
Van die myne wat geassesseer is, sluit in Tweefontein-Suid (Glencore Operations SA (Pty) Ltd), die Leeuwpan-steenkoolmyn (Exxaro Resources Limited), die Vanggatfontein-myn (Wescoal Mining (Pty) Ltd), asook die Goedgevonden-myn (Glencore Operations SA (Pty) Ltd).
Die navorsing het bevind onafhanklike omgewingsouditeurs het ook versuim om onpartydige opnames te doen oor die voldoening aan die voorwaardes van waterlisensies. Die CER-verslag het bevind in talle gevalle is ongegronde gevolgtrekkings gemaak. Soms was daar boonop ŉ versuim om besoedeling en die skending van lisensievoorwaardes aan te meld.
“Die oudits is veronderstel om ŉ veiligheidsnet vir reguleerders te wees, waar oortredings en risiko’s ondervang kan word wat inspekteurs tydens gewone oorsigbesoeke om voldoening te monitor, mis,” het Leanne Govindsamy, hoof van die CER se Korporatiewe Verantwoordbaarheidsprogram, gesê.
“Pleks daarvan is hulle nou die enigstes wat voldoeningsmonitering doen, wat ŉ enorme skuiwergat skep waar oortredings nooit aangemeld of teen opgetree word nie.”
Die CER sê hy het sy verslag aan die departement gestuur en het talle pogings aangewend om met senior amptenare te vergader vóór die verslag gepubliseer is. In dié stadium kon geen vergadering nog belê word nie.
“Suid-Afrika se waterhulpbronne word bedreig en dié bedreiging gaan net vererger weens die veranderings wat aan ons klimaat voorspel word,” het Govindsamy gesê.
“Die verslag gee bewyse van die skokkende minagting waarmee die staat en nywerhede ons waterhulpbronne hanteer, asook die manier waarop sogenaamde onafhanklike beroepslui die wanfunksionele stelsel aan die gang hou.
“Ons doen ŉ beroep op wetgewers, reguleerders, nywerhede, finansierders én beleggers om hulle invloed te gebruik om onmiddellike optrede vir sinvolle hervorming te help bewerkstellig.”
By Ogies/phola is vleigrond wat ook nou gemyn word. die vlei is in elkgeval so bemors met afval riool, maar dit is tog kommer wekkend dat daar gemyn word.
‘Dis ‘ n skreiende SKANDE en Sabotasie teen die omgewing en SA se inwoners!!! Die skuldiges is nommer een die sogenaamde department van Water en Sanitasie, en tweedens die (bekende) myngroepe!!! Dit is Kaping van die waterbronne deur die myne en goed- keuring daarvan deur die regeringl Dis om van te ween (saam met die natuur)
Verwag dit as riool in die vaal beland …water wat ons moet drink …die mense voel niks vir wette nie !
Aan wie behoort die myne? Seker die so genaamde agter geblewenes.
Ek kan nie verstaan nie. Almal soek elektrisiteit, maar terselfde tyd het daardie selfde mense iets te sê oor die prosess waar die elektrisiteit vandaan kom.